Ersa keele päev

Ersa keele päev (ersa keeles: Эрзянь Келень Чи) on ersa riiklik tähtpäev. Algselt oli see päev mõeldud ersa keele, kirjanduse ja kultuuri edendamiseks ning tunnustamiseks. Tähtpäeva tähistatakse 16. aprillil, esimese ersa keeleteadlase ja ersa kirjakeele looja Anatoli Rjabovi sünniaastapäeval.
Ersa keele päeva tähistatakse nii Mordvas, kus ersa keel on ametlik keel, kui ka teistes märkimisväärse ersa kogukonnaga piirkondades: Nižni Novgorodi, Samara, Moskva, Tšeljabinski ja Uljanovski oblastis. Väljaspool Venemaad tähistatakse ersa keelepäeva Soomes ja 1994. aastast Eestis.
Seda tähistati esimest korda 1993. aastal Ersa Keele Päästefondi mahitusel Saranskis. Mõtte üheks autoriks oli Kšumantsjan Pirguž. Venemaa piires on tähtpäev riigivõimude poolt üle võetud ja selle sisu muudetud, 2010. aastast ersa keele päeva ametlik nimetus Venemaal "ülevenemaaline mordva keelte päev". Päeva eesmärk on tänapäeval tugevdada vene rahvaste ühtsust ja rõhutada rahumeelselt mordva rahvaste kultuuri, keelt ja traditsioone. 
Ersa keel.
Ersa keel on soomeugri keel, mis koos mokša keelega kuulub mordva keelte hulka. Keeled on omavahel umbes sama sarnased kui eesti ja soome keeled. Ersa keel on üks Mordva Vabariigi kolmest riigikeelest (koos vene ja mokša keeltega), kuid mordva keelte staatus on puhtformaalne ning tegelikult pole neil avalikus elus ega hariduses erilist kaalu.
Venemaa piires tähistatakse tänapäevasel ülevenemaalisel mordva keelte päeval nii ersa kui ka mokša keelt. Kui mokša keeles on veidi pärsia keele mõju, siis ersade keel on lähedasem läänemeresoome keeltele.
Tähtpäeva tähistamine.
Venemaal.
Pidustuste ametlik programm keelepäeva puhul ei ole selgelt fikseeritud. Mordvalased korraldavad mitmesuguseid teemale pühendatud üritusi, mille sihiks on mordva keelte säilitamine, edendamine ja kaitsmine. Tavaliselt toimuvad avatud loengud koolides ja lasteaedades, ümarlauad, konverentsid, olümpiaadid ning võistlused. Parimaid mordva keelte edendajaid ja säilitajaid premeeritakse, 2021. aastal anti näiteks üle autasud "Parim mordva (mokša ja ersa) keele õpetaja" ja "Parim mordva keeletuba" eest. Üritustel esinevad kuulsad kirjanikud, luuletajad, kultuuritegelased. Viimastel aastatel on esinenud Mordva valitsuse liikmed kõnedega. Korraldatakse kontserte, esinevad tuntud mordva ansamblid (Merema, Toorama).
Traditsioonilisemad tähistajad paigaldavad tavaliselt ürituskohta suure Anatoli Rjabovi portree, ersakeelsete kirjade, lillede ja rahvuslippudega. Pealinnas Saranskis esineb Toorama tavaliselt Tjuštjale pühendatud lauluga. Pärast laulupala süütab tuntud ja austatud ersalane küünla (štatol). Sellel järgneb ersa nõukogu (Атянь Эзем) vanematekogu valimine. Ürituste eesmärk on tutvustada ersa keelt ja kirjandust ning muid rahvuslikke saavutusi.
Ürituste korraldamise eest vastutab tavaliselt kohalik ersa organisatsioon. Moskvas on üritust korraldanud Erzjan Vaigel ('ersa hääl'), Peterburis ja Leningradi oblastis ersade liit Ele.
Eestis.
Eestis on korraldatud ersa keele päeva puhul üritusi terve nädala jooksul. Tavaliselt toimuvad tähtpäeva puhul ersa keelele ja kultuurile pühendatud seminarid. Eestisse on tavaliselt külla tulnud ersa delegatsioon Venemaalt, mille teadlased, kultuuritegelased ja ajakirjanikud esinevad ersateemalistel loengutel. Samuti on tähtpäeval esitatud loenguid Eesti mordvalastest. On tutvustatud ja müüdud ersa ja mokša muusikat ning otsitud toetusi ersade rahvustegevusele (näiteks ersakeelse raadiokanali avamisele).
Eestis on korraldanud ersa keele päeva Fenno-Ugria Asutus, ersa kultuuri selts Sjatko ja Eesti Ersa-Mokša Sõprade Selts.